IISRAELI MÄED
Tere tulemast taas ühisele palvereisile Iisraeli mägedele.
Saatesarjas valmistame regiooni palves ette
Iisraeli põhjapoolsete hõimude ehk Efraimi naasmiseks.
Juhata meid, Jeesus,
ja aita meil näha asju nii nagu Sina näed.
Kuulutame palvereisidel koos Piiblist Jumala tõotusi,
mis puudutavad seda piirkonda ja põhjapoolsete hõimude naasmist.
Jumala Sõna ei naase tühjalt, vaid teeb seda, milleks see läkitati.
Efraimi ehk Iisraeli põhjapoolsete hõimude naasmine
on eelkõige tagasitulek Isa juurde.
Seekord kuulutame Piiblist sellega seotud Jumala tõotusi.
Mõne aasta eest märkas keegi,
et horisontaali pööratud Iisraeli satelliitfotol
näeb heebreakeelset Jumala nime.
Mägede varjudest moodustuvad heebreakeelsed tähed 'j', 'h', 'v', 'h'.
Selle nimega (Jahve, Jehoova) tutuvustab Jumal end Piiblis.
Asume palvereisile selle Jumala nime juurde,
mis asub Psagoti küla kõrval.
Läheme sinna palvetama, kuna selles nimes Efraim naaseb.
Räägime tee peal täpsemalt, millega tegemist on.
Jumal rääkis inimestele sellest nimest esimest korda,
kui Ta Moosesele põlevas põõsas ilmus.
"Siis Mooses ütles Jumalale:
'Vaata, kui ma lähen Iisraeli laste juurde ja ütlen neile:
Teie vanemate Jumal on mind läkitanud teie juurde,
aga nemad küsivad minult: Mis ta nimi on?,
mis ma siis neile pean vastama?
Ja Jumal ütles Moosesele:
'Ma olen see, kes ma Olen!'
Ja ta jätkas:
'Ütle Iisraeli lastele nõnda:
'Ma Olen' on mind läkitanud teie juurde." 2Ms 3:13-14
Heebrea keeles kõlab see: Ehiye, asher ehiye -
Olen see, kes olen.
See heebreakeelne verbivorm ei tähenda niisama olemist,
vaid igavest, absoluutset olemist.
Nii võib ainsuse esimeses pöördes esitleda end vaid Jumal ise.
Jumal andis siiski ka nime, millega inimesed teda hüüda võivad.
"Ja Jumal ütles Moosesele veel:
'Ütle Iisraeli lastele nõnda: Jahve, teie vanemate Jumal,
Aabrahami Jumal, Iisaki Jumal ja Jaakobi Jumal,
on mind läkitanud teie juurde;
see on igavesti mu nimi
ja nõnda peab mind hüütama põlvest põlve!" 2Ms 3:15
See nimi, mis on eesti tõlkes Jahve,
on just see JHVH.
Jumal mainis seda nime esimest korda siis,
kui ta kutsus Moosese
tooma oma rahvast tagasi tõotatud maale.
Räägi, Mia, kus nüüd asume?
Sõitsime seekord lõunasse mööda tuttavat Patriarhide teed
ja pöörasime ära samal ristmikul, kus palvereisil Peetelissegi.
Siit pöörame vasakule, väikesele teele
ja hakkame lähenema mägedele, kuhu Jumal oma nime kirjutas.
Jyrki, miks äsjaloetud kirjakohas
kasutati soomekeelses Piiblis J-H-V-H asemel sõna 'Issand'?
Jumal ei lubanud oma nime asjata suhu võtta
ja kindluse mõttes ei kasuta enamik juute seda nime üldse.
Piiblitekste lugedes
ütlevad nad selle asemel Adonai ehk Issand.
Ka Septuaginta, Vana Testamendi kreekakeelses tõlkes,
mis pärineb juba Jeesuse eelsest ajast,
on Jumala nimi J-H-V-H asendatud kreekakeelse kyriosega,
mis tähendab Issandat.
Sama on tehtud ka enamikes tänapäeva piiblitõlgetes.
Näiteks soome Rahvapiibli tõlkes
on J-H-V-H kohal kasutatud 'Issand' trükitud suurte tähtedega,
et eristada seda teistest Issanda puhul kasutatavatest sõnadest.
Räägi Mia, kuhu nüüd jõuame?
Siin jõuame nende mägede vahele, millest tekib Jumala nimi.
Sõidame hetkel H-tähe joonel.
Kas Jumala 'Mina Olen' nime ka Uuest Testamendist leiab?
Leiab küll.
Septuagintas ehk kreekakeelses Vanas Testamendis
oli Mina Olen tõlgitud Ego Eimi.
Sama Ego Eimi esineb ka kreekakeelses Uues Testamendis.
Kui Ego Eimit kasutatakse Jumala nimena,
pole sellega seotud mingeid määratlusi,
millise olemisega on tegemist, vaid see on lihtsalt Mina Olen.
Kreekakeelses evangeeliumis kasutab Johannes tihti
just seda absoluutset olemist tähendavat Ego Eimi väljendit,
kui räägib sellest, mida Jeesus enda kohta ütles.
Johannes teeb selgeks, et Jeesus kasutas enda kohta
just seda Jumala Mina Olen nime, millest Jumal juba Moosesele rääkis.
Väljendit Mina Olen on olnud raske teistes keeltes tõlkida.
Näiteks, kui Jeesus ütles:
"Sest kui te ei usu, et mina olen see,
siis te surete oma pattudesse." Jh 8:24
Täpsem, kuid raskesti mõistetavam tõlge oleks:
Sest kui te ei usu, et mina olen, te surete oma pattudesse.
Nüüd jõuame Psagoti küla juurde.
Kohe küla taga on Samaaria piirkonna suurim araabia linn Ramallah.
Sõidame siit veidi edasi, nime JHVH esimese tähe juurde.
J-küngas on otse meie ees, tee ääres vasakul.
Jätame auto siia.
Läheme üle tee ja ronime künka tippu.
Siin näeb kaunist kevadist lilleilu.
Ennäe, peletasime kitsed eemale.
Nüüd oleme kohal oma tänases palvepaigas.
Täpsusta Jyrki, mis koht see on.
Oleme Jumala nime JHVH yud ehk J tähe kohal.
Nimi algab siit ja ülejäänud tähed on siit põhjas
ehk siin kõrval näeb H tähe nõlvakut.
Need mäed asuvad Peetelist lõunas,
vana põhjapoolse kuningriigi Iisraeli ja lõunapoolse Juuda piiri lähedal.
Need on Siilo ja Jeruusalemma vahel ehk just nende kahe koha vahel,
kuhu Jumal lubas Piiblis oma nime panna.
Jumala nime alustav yud-täht tähendab vägevat kätt.
Yud on heebrea keeles väikseim täht,
kuid sümboliseerib võimu, väge ja jõudu.
Nii Jeesuse ajal kui täna rääkisid juudid Jumalast nö eemalt,
mainimata isegi Tema nime.
Jeesus aga rääkis Jumalast lähedaselt kui Isast.
Mõte Jumalast kui Isast
pole siiski võõras ka Vanas Testamendis.
Jumal rääkis iisraellastega juba Moosese kaudu:
"Teie olete Issanda, oma Jumala lapsed." 5Mo 14:1
Kuigi Isa Jumal Iisraeli rahva endale omandrahvaks võttis,
ei õppinud nad Teda tundma kui Isa, vaid pöörasid Talle selja.
Jesaja raamat algab Jumala tundepuhanguga oma laste pärast.
"Kuule, taevas, ja maa, pane tähele, sest Issand kõneleb:
Mina kasvatasin lapsi ja lasksin neil sirguda suureks,
aga nemad astusid üles mu vastu." Js 1:2
Jeesuse räägitud lugu kadunud pojast algab kirjeldusega lastest,
kahest pojast, kes mõlemad elasid isakodus,
kuid kumbki polnud õppinud tundma isa ja tema armastust.
Jeesus rääkis selle loo vastuseks juutidele,
kes imestasid, miks Jeesus hoolis eksiteele sattunuist
ja hukkaläinutest.
Vanema venna kaudu paljastas Jeesus Juuda suhtumise.
Juuda oli jäänud isakoju
ja teinud enda meelest alati kõike, mida isa palus.
Tegelikult elas Juuda, ilma et tal oleks isaga suhet olnud,
ta ei näinud isa armastust enda suhtes ega hoolinud oma vennast.
Jeesus rääkis ka nooremast vennast, kes hülgas isa täiesti,
läks välismaale ja raiskas oma pärandi.
Too kadunud poeg on täielikus hukatuses olnud.
Aga kui ta naaseb, naaseb ta otse isa sülle ja isa armu.
Kadunud poja naasmise leiame juba Vanast Testamendist.
Jeremija kirjutab seal kahetseva Efraimi pöördumisest:
"Sina oled mind karistanud
ja ma olen saanud karistuse nagu tõrges härjavärss.
Too mind tagasi, et saaksin pöörduda,
sest sina oled Issand, mu Jumal!
Sest pärast taganemist ma kahetsen,
ja pärast mõistuseletoomist ma löön enesele vastu puusa;
ma häbenen ja tunnen piinlikkust,
sest ma kannan oma noorpõlve teotust.'" Jr 31:18-19
Kui Jumal räägib Piiblis Efraimi naasmisest oma maale,
on sellega tugevalt seotud Jumala õrn isaarmastus.
Jeremija tekst jätkub Jumala vastusega:
"Eks ole Efraim mulle kalliks pojaks ja lemmiklapseks?
Sest iga kord, kui ma räägin tema vastu, mõtlen ma ikka temale;
seetõttu on mu süda tema pärast rahutu:
ma tahan tõesti halastada tema peale, ütleb Issand." Jr 31:20
Efraimil on Jumala südames eriline koht.
Kui Ruuben kaotas oma esmasünniõiguse,
andis Jumal selle Efraimile.
Selle esmasündinud poja Efraimi naasmisest
rääkis Jumal Jeremija kaudu nii:
"Vaata, ma toon nad põhjamaalt
ja kogun nad maa viimastest äärtest;
nende hulgas on ka pimedaid ja jalutuid,
rasedaid ja sünnitajaid:
suure hulgana tulevad nad siia tagasi.
Nad tulevad nuttes ja ma toon neid anudes;
ma viin nad veeojade äärde tasasel teel, kus nad ei komista;
sest ma olen Iisraeli isa
ja Efraim on mu esmasündinu." Jr 31:8-9
Efraimi naasmise puhul on tegu naasmisega isa juurde;
Isa ja Tema armastuse tõelise tundmise juurde.
Efraim oli teadnud Jumala nime,
kuid ei tundnud, kes selle nime taga tegelikult on.
Jeesus tuli selleks,
et inimesed võiksid tõeliselt tunda Jumala nime ja Tema armastust.
Jeesus ütles:
"Ma olen neile andnud teada sinu nime ja annan teada seda,
et armastus, millega sina oled armastanud mind,
oleks nendes ja mina oleksin nendes." Jh 17:26
Jumala nimi räägib, kes Jumal on.
Jeesus tundis selle Jumala nime sügavamat tähendust,
sest Tal oli sama nimi: Mina Olen.
Isa oli andnud oma nime Jeesusele, kuna nad on üks.
Jeesus ütles seda nii, kui omade eest palvetas:
"Püha Isa, hoia neid oma nimes, mille sina andsid mulle,
et nad oleksid üks nii nagu meie!" Jh 17:11
Jeesus andis Jumala nimele sisu.
Apostel Johannes kirjutas:
"Keegi ei ole iialgi näinud Jumalat.
Ainusündinud Poeg, kes on Isa rinna najal,
tema on meile teate toonud." Jh 1:18
Johannes õppis Jeesuse kaudu sügavalt tundma Jumala nime
ja Jumala olemuse loomust.
Ta võttis selle kokku nii:
"Jumal on armastus." 1Jh 4:16
Jumala tundmiseks on vaja Jeesuse avatud suhet Jumalaga.
Suhte avanemine on seotud sellega,
mis toimus Jeesuse viimasel õhtusöögil. Ta ütles:
"Mina olen tee ja tõde ja elu.
Ükski ei saa minna Isa juurde muidu kui minu kaudu.
Kui te oleksite tundnud mind, siis te tunneksite ka mu Isa.
Nüüd te tunnete teda ja olete teda näinud.
Filippus aga ütles talle:
'Issand, näita meile Isa, ja me jääme rahule!'
Jeesus ütles talle:
'Nii kaua aega olen ma teie juures,
ja sa ei ole mind veel ära tundnud, Filippus?
Kes on näinud mind, see on näinud Isa.
Kuidas sa siis ütled: Näita meile Isa!?
Kas sa ei usu, et mina olen Isas ja Isa on minus?
Neid sõnu, mida ma teile ütlen, ei räägi ma iseenesest,
vaid Isa, kes asub minus, teeb oma tegusid." Jh 14:6-10
Filippus oli nagu vanem vend kadunud poja loost.
Ta oli terve elu isakodus elanud, kuid ei tundnud isa.
Isa tundmisega seoses kuulutas Jeesus suurest muutusest
just tollel õhtusöömaajal, mis oli juutide paasaõhtusöök.
Jeesus ütles:
"Kui te oleksite tundnud mind, siis te tunneksite ka mu Isa.
Nüüd te tunnete teda." Jh 14:7
See oligi muutus, mida juba Jeremija uuest lepingust rääkides prohveteeris.
"Siis üks ei õpeta enam teist ega vend venda, öeldes:
'Tunne Issandat!', sest nad kõik tunnevad mind,
niihästi pisikesed kui suured, ütleb Issand;
sest ma annan andeks nende süü
ega tuleta enam meelde nende pattu." Jr 31:34
Jeesus aga rääkis muutusest Jumala tundmises
just tollel söömaajal, kus Ta selle uue lepingu kehtestas.
"See karikas on uus leping minu veres,
mis teie eest valatakse." Lk 22:2
Jumala tundmine Isana on võimalik vaid uue lepingu
ja Jeesuse vere kaudu.
Jeesuse kaudu võime nii Efraim kui meie
sündida uuesti Jumala lastena. Johannes kirjutas:
"Aga kõigile, kes tema vastu võtsid,
andis ta meelevalla saada Jumala lasteks,
neile, kes usuvad tema nimesse." Jh 1:12
Jumal on Vaim ja Teda võib tunda üksnes vaimu kaudu.
Usu kaudu Jeesusesse saab inimene Püha Vaimu.
Tema on see Jeesuse Vaim, kes tunneb Jumalat kui Isa.
Seepärast on Püha Vaim ka lapsepõlve vaim,
kus nii Efraim kui meie võime Jumalat isaks kutsuda.
Paulus kirjutas:
"Et te olete aga pojad,
siis on Jumal läkitanud teie südamesse oma Poja Vaimu,
kes hüüab: Abba! Isa!" Gl 4:6
Enne kui kuulutame Efraimile
ehk põhjapoolse kuningriigi Iisraeli kadunud kümnele hõimule
naasmist Isa juurde, teeme kindlaks,
et meie endi suhe Jumalaga on turvaline lapse suhe isaga.
Võta oma südamesse vastu Jumala läkitatud lapsepõlve vaim,
nagu Jyrki äsja Piiblist luges.
Palvetame koos.
Kallis Isa, avan oma südame Sinu Poja Vaimule.
Täida mu süda üleni selle lapsepõlve vaimuga.
Aitäh, et mul võib olla Sinuga turvaline lapsesuhe
ja võin kutsuda sind oma Isaks, Jeesuse nimel. Aamen.
Jumal on endiselt ka kadunud poja Efraimi isa.
Ta pole Efraimi unustanud ega hüljanud.
Kuulutame nüüd Efraimile Jumala igatsust ja tõotust halastada:
"Eks ole Efraim mulle kalliks pojaks ja lemmiklapseks?
Sest iga kord, kui ma räägin tema vastu,
mõtlen ma ikka temale;
seetõttu on mu süda tema pärast rahutu:
ma tahan tõesti halastada tema peale, ütleb Issand." Jr 31:20
Jumal räägib Piiblis ehk sügavaima kaastundega
just Efraimist.
Ta viitab Admale ja Seboimile,
linnadele, mille Ta hävitas koos Soodoma ja Gomorraga, kui ütleb:
"Kuidas ma annaksin sinu ära, Efraim, loovutaksin sinu, Iisrael?
Kuidas ma teeksin sind Adma sarnaseks,
talitaksin sinuga nagu Seboimiga?" Ho 11:8
Isa haletsusest kadunud poja vastu rääkis ka Jeesus:
"Aga kui ta alles kaugel oli, nägi isa teda ja tal hakkas hale
ning ta jooksis ja langes poja kaela
ja andis talle suud." Lk 15:20
Kuulutame koos Jumala isasüdame hoiakut
kojunaasvale Efraimile.
"Mu süda muutub mu sees, ühtlasi ärkab mu halastus.
Ma ei tee teoks oma tulist viha, ma ei hävita enam Efraimi,
sest ma olen Jumal, aga mitte inimene,
ma olen su keskel Püha, ja ma ei tule põletama." Hs 11:8-9
Hoosea raamatu viimases peatükis räägib Jumal Hoosea kaudu
põhjapoolsele kuningriigile Iisraelile ehk Efraimile sellest ajast,
kui Efraim lõplikult pöördub, et naasta Isa juurde.
Kuulutame koos Hooseaga Efraimile seda Jumala sõna.
"Pöördu, Iisrael, Issanda, oma Jumala juurde,
sest sa oled komistanud omaenese süü läbi!
Võtke enestega kaasa sõnad ja pöörduge Issanda poole,
öelge temale: 'Anna andeks kõik süü,
võta meid armulikult vastu, me toome oma huulte vilja!
Assur ei päästa meid, me ei taha sõita hobuste seljas
ja me ei ütle enam oma kätetööle: 'Meie jumal!',
sest sinu juures leiab ka vaeslaps halastust." Hs 14:2-4
Isatu orb saab armu,
kui ta naaseb Isa Jumala juurde.
Kuulutame ka järgmisest salmist Jumala tõotust Efraimile.
"Mina parandan nende taganemise, ma armastan neid oma heast tahtest,
mu viha pöördub nendelt ära." Hs 14:5
Tee Isa tundmise ja Jumala lapseks olemise juurde
käib vaid Jeesuse ja Tema läkitatud Püha Vaimu kaudu.
Ka Efraim naaseb Isa sülle
ja Jumala lapse seisusse Jeesuse kaudu.
Kuulutame veel Efraimile,
et temagi saab kord selle lapsepõlve vaimu.
"Sest te ei ole saanud orjuse vaimu, et peaksite jälle kartma,
vaid te olete saanud lapseõiguse Vaimu,
kelles me hüüame: 'Abba! Isa!'" Rm 8:15
Kadunud poja Efraimi lugu ei lõpe Isa haletsuse,
vaid rõõmuga, kui kadunud poeg koju tuleb.
"Sest see mu poeg oli surnud, ja on jälle saanud elavaks,
ta oli kadunud, ja on leitud!" Lk 15:24
Ka Efraim saab veel rõõmustada.
Ka Sakarja prohveteeris sellest Joosepi hõimu naasmisest.
Ta rääkis sellest olukorras,
kus Juuda oli juba naasnud Paabeli vangipõlvest,
kuid Efraimi puhul oli naasmine alles tulevikku puudutav tõotus.
Jumal lubas Sakarja kaudu:
"Ma teen vägevaks Juuda soo ja päästan Joosepi soo;
ma toon nad tagasi, sest ma halastan nende peale
ja nad on jälle, nagu ei olekski nad olnud ära tõugatud.
Sest mina, Issand, olen nende Jumal ja ma vastan neile." Sk 10:6
Kuulutame veel koos Efraimile seda,
mida Jumal prohvet Sakarja kaudu tõotas.
"Ja Efraim on siis nagu kangelane
ning nende süda rõõmustab otsekui veinist.
Nende lapsed näevad seda ja rõõmustavad,
nende südamed hõiskavad Issandas.
Ma vilistan neid ja kogun neid, sest ma lunastan nad;
ja neid on siis niisama palju, nagu neid oli.
Ma külvasin nad rahvaste sekka,
aga nad meenutavad mind kaugetes maades;
nad jäävad elama koos lastega ja tulevad tagasi." Sk 10:7-9
Sellest kogu Iisraeli taastamise ajast räägib Jumal Jeremija kaudu
ja kasutab just Moosesele ilmutatud igavest olemist tähendavat nime:
Ehiye ehk Mina Olen.
"Sel ajal, ütleb Issand, olen ma
kõigi Iisraeli suguvõsade Jumal ja nemad on mu rahvas." Jr 31:1
Aitäh, Jeesus, et Sina oled see suur Mina Olen, Iisraeli Jumal,
kes on kirjutanud oma nime nendesse mägedesse.
Aitäh, et Sinus võime nii meie kui kogu Iisrael
õppida tundma armastavat ja halastavat Isa,
kelle sülle võib naasta nii Efraim kui kõik me teisedki hukkaläinud.
Järgmisel korral kuulutame Piiblist veel tõotusi selle piirkonna
ja põhjapoolsete hõimude naasmise kohta.
Valmistugem järgmiseks reisiks juba palves ette.
Võid osaleda palvereisidel ka neid rahaliselt toetades.
Võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri